section_heading: Radnja
paragraph_text: Tony, Christopher i Paulie stižu u Napulj i upoznaju Furia Giuntu koji će biti njihov prevoditelj tijekom putovanja. Furio ih obavijesti da će večerati s nekoliko kapetana napuljske obitelji i Don Vittoriom, šefom obitelji. Paulie i Tony odlaze na večeru, ali otkrivaju kako će posao dogovarati s još jednim članom mafije, Ninom, s kojim Tony ne želi razgovarati. Međutim, nakon upoznavanja s Donom, postaje jasno da je Vittorio senilan i nesposoban za poslovanje. Frustriranog Tonyja obavještavaju da je Dona zamijenio njegov zet, Mario Zucca, ali da je on u zatvoru gdje služi kaznu doživotnog zatvora. Tony se iznenadi saznanjem da je Mariova žena i Vittoriova kćer, Annalisa, preuzela kontrolu nad obitelji. Odlazeći iz restorana, Tony i Paulie se šokiraju kad ugledaju kako Furio i njegovi ljudi bezosjećajno tuku dječaka koji je bacio nekoliko petardi dok je Don prolazio kako bi stekao pozornost i poštovanje, a čak udaraju i njegovu majku koja je pokušala intervenirati. Sljedećeg dana, Tony se sastaje s Annalisom, ali još uvijek ima određene rezerve o dogovaranju sa ženom, a tenzije se dalje podižu obostranom seksualnom privlačnošću dvoje šefova. Tonyjevi suradnici iz domovine pokazuju se nesposobnima u dokazivanju potpore; Christopher je proveo cijelo vrijeme zaključan u svojoj hotelskoj sobi, potajno se drogirajući heroinom s lokalnim prostitukama i narkomanima, dok se Paulie upustio u potragu za svojim korijenima, samo kako bi otkrio kako ne podnosi napuljsku gostoljubivost, kuhinju i vodoinstalacije.